सर्प अथवा नाग का नाम सामने आते ही भय का संचार होता है इसके बाद भी हिन्दू रीति-रिवाजों में नाग को मांगलिकता से पूर्ण माना जाता है। नाग का चित्रांकन तो विभिन्न भूमि-भित्ति अलंकरणों में तो होता ही है इसको जीवित रूप में भी पूज्य माना गया है। नागपंचमी के त्यौहार पर व्यक्तियों द्वारा इसको दूध पिलाने की मान्यता है। बुन्देली लोककलाओं में इसे काल की अनन्तता का द्योतक माना गया है। इसके मंगलकारी प्रतीक स्वीकारने के पीछे काल के भय से मुक्ति की भावना कार्य करती है और इसको स्वीकारना दर्शाता है कि काल शाश्वत सत्य है, इसे किसी भी रूप में विस्मृत नहीं किया जाना चाहिए।